b'\n_START_ARTICLE_\nMichael Cooper\n_START_SECTION_\nZa\xc4\x8detki kariere\n_START_PARAGRAPH_\nCooper se je rodil v Los Angelesu, Kalifornija. Ko je bil star tri leta si je tako hudo po\xc5\xa1kodoval koleno, da je zdravnik najprej menil, da ne bo mogel ve\xc4\x8d hoditi. Hodil je na univerzo Pasadena City, nato pa se je prestavil v univerzo Nove Mehike. Dve sezoni je igral ko\xc5\xa1arko za New Mexico Lobos in bil izbran v prvo peterko Vsezahodne atletske konference. V svoji zadnji sezoni pri Lobosih je Cooper povpre\xc4\x8dno dosegal 16.3 to\xc4\x8dke, 5.7 skoka in 4.2 podaje na tekmo.\n_START_SECTION_\nProfesionalna kariera\n_START_PARAGRAPH_\nCooper je bil leta 1978 izbran kot 60. na NBA naboru s strani Lakersov, kjer je z dobro igro v obrambi takoj postal pomemben del \xc2\xbbShowtime\xc2\xab\xc2\xa0Lakersov. V svoji dvanajstletni karieri je bil Cooper 8x izbran v Obrambne peterke lige NBA. Leta 1987 je postal najbolj\xc5\xa1i obrambni igralec lige NBA. Skupaj s Kareemom Abdul-Jabbarjem in Magic Johnsonom je v 80. letih 20. stoletja osvojil 5 naslovov prvaka lige NBA (1980, 1982, 1985, 1987, 1988)._NEWLINE_Cooper, ki je bil znan po no\xc5\xa1enju dolgih nogavic, je igral na pozicijah branilca, krila in organizatorja igre, v obrambi pa je navadno kril najbolj\xc5\xa1ega nasprotnega strelca. Larry Bird je neko\xc4\x8d izjavil, da je bil Cooper najbolj\xc5\xa1i ko\xc5\xa1arkar, ki ga je kdajkoli kril. V svoji karieri je Cooper povpre\xc4\x8dno dosegal 8.9 to\xc4\x8dke, 4.2 podaje, 3.2 skoka, 1.2 ukradene \xc5\xbeoge in 0.6 blokade. Bil je ljubljenec navija\xc4\x8dev Lakersov, ki so med njegovim vodenjem \xc5\xbeoge vzklikali \xc2\xbbCoooooooop\xc2\xab. Soigralci so v\xc4\x8dasih na tekmi zanj pripravili \xc2\xbballey-oop\xc2\xab, ki so ga navija\xc4\x8di imenovali \xc2\xbbCoop-a-loop\xc2\xab. Lakerse je zapustil po sezoni 1989\xe2\x80\x931990 in je bil uvr\xc5\xa1\xc4\x8den med najbolj\xc5\xa1ih 10 na klubski lestvici v \xc5\xa1t. zadetih trojk (428), odigranih tekmah (873), odigranih minutah (23,635), ukradenih \xc5\xbeogah (1033), blokadah (523), podajah (3,666), skokih v obrambi (2,028), skokih v napadu (741) in natan\xc4\x8dnosti prostih metov (.833)._NEWLINE_V sezoni 1990\xe2\x80\x931991 je igral v Italiji pri klubu Pallacanestro Virtus Roma, v italijanski ligi Serie A, kjer je povpre\xc4\x8dno dosegal 15.8 to\xc4\x8dk, 6.1 skok, 1.9 ukradenih \xc5\xbeog, 1.8 podaj in 0.3 blokade.\n_START_SECTION_\nTrenerska kariera\n_START_PARAGRAPH_\nPo koncu igralske kariere, je Cooper postal posebni pomo\xc4\x8dnik generalnega managerja Lakersov, Jerryja Westa, marca 1994 pa je postal del trenerskega \xc5\xa1taba Lakersov, najprej pod Magicom Johnsonom, nato pa \xc5\xa1e pod Delom Harrisom. Leta 1999 je postal pomo\xc4\x8dnik trenerja WNBA kluba Los Angeles Sparks._NEWLINE_Novembra 1999 je postal glavni trener Sparksov, njihov izkupi\xc4\x8dek zmag se je pove\xc4\x8dal in sezono so zaklju\xc4\x8dili z izkupi\xc4\x8dkom 28 zmag in 4 porazov. Cooper je bil imenovan za WNBA trenerja leta. V naslednjih dveh letih je s Sparksi osvojil dva naslova prvakov WNBA, leta 2003 pa so Sparksi morali priznati premo\xc4\x8d Detroit Shockom._NEWLINE_Po izpadu v 1. krogu kon\xc4\x8dnice 2004 proti Sacramento Monarchsom, je Cooper postal pomo\xc4\x8dnik trenerja Jeffa Bzdelika pri Denver Nuggetsih. Po 24 tekmah je bil Bzdelik odpu\xc5\xa1\xc4\x8den, Cooper pa je postal za\xc4\x8dasni glavni trener Nuggetsov. Glavni trener je ostal do prihoda trenerja Georga Karla, nato pa je postal klubski skavt._NEWLINE_Cooper je bil glavni trener kluba The Albuquerque Thunderbirds v NBA razvojni ligi (2006\xe2\x80\x932007). Leta 2007 je Cooper zapustil klub po osvojitvi naslova prvakov leta 2006. Cooper se je nato vrnil v Los Angeles, kjer je znova postal glavni trener Los Angeles Sparksov._NEWLINE_Maja 2009 je Cooper postal glavni trener \xc5\xbeenske ko\xc5\xa1arkarske ekipe na Univerzi Ju\xc5\xbene Kalifornije. Odstopil je leta 2013, ko je ekipa kon\xc4\x8dala sezono kot sedmouvr\xc5\xa1\xc4\x8dena v pacifi\xc5\xa1ki konferenci._NEWLINE_Novembra 2013 je Cooper bil imenovan za glavnega trenerja kluba Atlanta Dream._NEWLINE_Julija 2014 so Cooperju odkrili raka na jeziku. Cooper je bil operiran 27. julija 2014 in je \xc5\xbee \xc4\x8dez deset dni znova opravljal funkcijo glavnega trenerja pri klubu Atlanta Dream.'